A Bizottság 329/2000/EK rendelete

(2000. február 11.)

a Közösségi Növényfajta-hivatal részére fizetendő díjak tekintetében a 2100/94/EK tanácsi rendelet végrehajtási szabályairól szóló 1238/95/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 2506/95/EK rendelettel [1] módosított, a közösségi növényfajta-oltalomról szóló, 1994. július 27-i 2100/94/EK tanácsi rendeletre [2] és különösen annak 113. cikkére,

mivel:

(1) A Közösségi Növényfajta-hivatal részére fizetendő díjak tekintetében a 2100/94/EK tanácsi rendelet alkalmazásának végrehajtási szabályairól szóló, 1995. május 31-i 1238/95/EK bizottsági rendelet [3] megállapítja azokat a cselekményeket és feltételeket, amelyek esetében a Közösségi Növényfajta-hivatalnak díjat kell fizetni, továbbá ezeknek a díjaknak az összegét.

(2) A Közösségi Növényfajta-hivatal pénzügyi helyzete alakulásának következtében feltehető, hogy a Közösségi Növényfajta-hivatal éves bevételei, amelyek alapvetően a jelenleg megállapított díjakon alapulnak, a jövőben valószínűleg meg fogják haladni a Hivatal éves kiadásait.

(3) Ezen felül az éves bevételeknek az Európai Közösségek általános költségvetéséből származó semmilyen támogatás nem képezi részét.

(4) A Közösségi Növényfajta-hivatal Igazgatótanácsa módosítási tervezetet terjesztett be e pénzügyi helyzetre vonatkozólag a Bizottsághoz, a 2100/94/EK rendelet 36. cikke (2) bekezdése második francia bekezdésének megfelelően.

(5) Ebből következően indokolttá vált a közösségi növényfajta-oltalom bejelentőinek és birtokosainak felszámított egyes díjak mértékének csökkentése.

(6) Tisztázni kell, hogy ki jogosult megállapítani a Közösségi Növényfajta-hivatal nyilvántartásaiból készült kivonatok kiadásáért fizetendő azon adminisztrációs díj mértékét, amelyre a 448/96/EK rendelettel [4] módosított, a Közösségi Növényfajta-hivatal előtti eljárások tekintetében a 2100/94/EK tanácsi rendelet alkalmazására vonatkozó végrehajtási szabályok megállapításáról szóló, 1995. május 31-i 1239/95/EK tanácsi rendelet [5] 82. cikkének (2) bekezdése utal.

(7) A viták elkerülése érdekében pontosabban meg kell határozni azokat a nemzetségeket és fajokat, melyek alapul szolgálnak a fajtáknak az 1238/95/EK rendelet I. mellékletében szereplő három vizsgálatidíj-csoport valamelyikébe való besorolásához.

(8) Az 1238/95/EK rendeletet megfelelően módosítani kell.

(9) Az új intézkedéseket a 2000. költségvetési év elejével kezdődően kell alkalmazni.

(10) Az euró bevezetésével kapcsolatos egyes rendelkezésekről szóló, 1997. június 17-i 1103/97/EK tanácsi rendelet [6] 2. cikke úgy rendelkezik, hogy az ECU-ra való mindennemű hivatkozás helyébe az euróra való hivatkozás lép.

(11) A 2100/94/EK rendelet 113. cikke (4) bekezdésének megfelelően egyeztetés folyt az Igazgatótanáccsal.

(12) Az e rendeletben foglalt intézkedések összhangban állnak az Növényfajta-oltalmi Állandó Bizottság véleményével,

ELFOGADTA EZT A RENDELETET:

1. cikk

Az 1238/95/EK rendelet a következőképpen módosul:

1. A 7. cikk (1) bekezdésében az "1000" helyébe a "900" lép.

2. A 8. cikkben:

- a (2) bekezdésben a "legkésőbb egy hónappal" szövegrészt el kell hagyni, és

- az (5) bekezdésben a "végrehajtási rendelet" szövegrész helyébe az "eljárási rendelet" szövegrész lép.

3. A 12. cikkben:

- az (1) bekezdés c) pontjában az "a Hivatal által kiadott egyéb közleményekkel kapcsolatos díjak;" szövegrész helyébe az "a Hivatal által kiadott egyéb közleményekkel kapcsolatos díjak; és" szövegrész lép,

- az (1) bekezdés a következő szövegrésszel egészül ki:

- "az eljárási rendelet 82. cikkének (2) bekezdésében említett adminisztrációs díj."

- a (2) bekezdésben az "(1) bekezdés b) és c) pontjában" szövegrész helyébe az "(1) bekezdés b), c) és d) pontjában" szövegrész lép.

4. Az I. melléklet helyébe a következő rendelkezés lép:

I. MELLÉKLET

A 8. cikk értelmében a következő vizsgálati díjakat kell fizetni:

A. csoport | 1000 EUR |

Az A. csoportba az alábbi nemzetségek, illetve fajok tartoznak:

Avena sativa L., Beta vulgaris L. ssp. vulgaris var. altissima Döll, Beta vulgaris L. ssp. vulgaris var. crassa (Alef.) Wittm, Brassica napus L., Glycine max (L.) Merril, Gossypium L., Helianthus annuus L., Hordeum vulgare L. sensu lato, Oryza sativa L., Phalaris canariensis L., Sorghum bicolor (L.) Moench, Sorghum sudanense (Piper) Stapf., Sorghum bicolor (L.) Moench x Sorghum sudanense (Piper) Stapf., Secale cereale L., Solanum tuberosum L., Triticum aestivum L. emend. Fiori et Paol., Triticum durum Desf., Triticum spelta L., X Triticosecale Wittm., Zea mays L.

B. csoport | 800 EUR |

A B. csoportba tartoznak:

1. az A. csoportba nem tartozó szántóföldi növényfajták (beleértve a pázsitfűféléket); és

2. az alábbi nemzetségek, illetve fajok:

Allium cepa L. var. cepa L., Capsicum annuum L., Cichorium endivia L., Citrullus lanatus (Thunb.) Matsum et. Nakai, Cucumis melo L., Cucumis sativus L., Cucurbita pepo L., Cucurbita moschata L. (Duch.) Duch. Ex. Prior, Cucurbita maxima Duch., Lactuca sativa L., Lycopersicon lycopersicum (L.) Karst. ex. Farw., Phaseolus vulgaris L., Pisum sativum L. (partim), Solanum melongena L., Vicia faba L. (partim);

Alstroemeria L., Anthurium Schott, Begonia-Elatior-Hybriden, Calibrachoa-Hybriden, Chrysanthemum L., Dianthus L., Euphorbia pulcherrima Willd. ex Klotzsch, Fuchsia L., Gerbera L., Impatiens L., Kalanchoe Adans., Lilium L., Orchidaceae, Pelargonium L’Hérit. ex Ait., Pentas Benth., Petunioa Juss., Rhododendron L., Rosa L., Saintpualia H. Wendl., Spathiphyllum Schott.

C. csoport | 700 EUR |

A C. csoportba tartoznak az A. és B. csoportba nem tartozó nemzetségek, illetve fajok.

5. A II. melléklet helyébe a következő rendelkezés lép:

II. MELLÉKLET

Az I. mellékletben említett csoportok szerint a 9. cikk értelmében a következő mértékű éves díjat kell fizetni:

(EUR) |

Év | Csoport |

A | B | C |

1 | 400 | 400 | 300 |

2 | 600 | 500 | 400 |

3 | 800 | 600 | 500 |

4. és a további évek | 1 000 | 700 | 600 |

2. cikk

(1) Ez a rendelet az Európai Közösségek Hivatalos Lapjában való kihirdetésének napján lép hatályba.

(2) Ezt a rendeletet azokra a díjakra kell alkalmazni, amelyek 2000. január 1-jén vagy azt követően válnak esedékessé az 1238/95/EK rendelet értelmében.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2000. február 11-én.

a Bizottság részéről

David Byrne

a Bizottság tagja

[1] HL L 258., 1995.10.28., 3. o.

[2] HL L 227., 1994.9.1., 1. o.

[3] HL L 121., 1995.6.1., 31. o.

[4] HL L 62., 1996.3.13., 3. o.

[5] HL L 121., 1995.6.1., 37. o.

[6] HL L 162., 1997.6.19., 1. o.

--------------------------------------------------